**Társadalmi észrevételek a megújuló energia közlekedési célú felhasználásának előmozdításáról és a közlekedésben felhasznált energia üvegházhatású gázkibocsátásának csökkentéséről szóló 2010. évi CXVII. törvény módosításáról szóló normatervezethez**

(iktatószám: JEF/16324/2017-NFM)

A szóban forgó törvénytervezetre a következő társadalmi szervezetek tettek észrevételt: I.) *E.ON Energiaszolgáltató Kft.*, valamint II.) *Magyar Villamos Művek Zrt.*

**I.) E.ON Energiaszolgáltató Kft.**

A tervezet 1. §-ban összesen négy fogalommeghatározáshoz tett módosító javaslatot, az alábbi tartalommal:

1. Az 1. § 2. pontjában szereplő „alternatív üzemanyag” definícióhoz kapcsolódóan a villamos energia és hidrogén esetében annak külön kiemelése, hogy ezen üzemanyag közlekedési célú felhasználásáról van szó.

*Indokolás: a módosító javaslat nem került elfogadásra arra tekintettel, hogy véleményünk szerint a definícióban megfelelően rögzítésre kerül, hogy „a közlekedés energiaellátásában” felhasznált energiáról van szó, így nem láttuk indokoltnak még egyszer ennek kiemelését a fent említett módon.*

1. Az 1. § 3. pontban szereplő biomassza definícióra vonatkozóan, a villamos energiáról szóló 2007. évi LXXXVI. törvény (a továbbiakban: VET) 3. § (4) bekezdése szerinti fogalommeghatározás használata.

*Indokolás: a módosító javaslat nem került elfogadásra arra tekintettel, hogy definíciók rögzítése során a 2009/28/EK irányelvben szereplő meghatározás pontos átvételét tartottuk szakmailag indokoltnak.*

1. Az 1. § 9. pontban rögzített folyékony bio-energiahordozó definícióból a villamos energia, illetve hűtési-fűtési szektorra való utalást törlése.

*Indokolás: a módosító javaslat nem került elfogadásra arra tekintettel, hogy az így kapott definíció nem lenne összhangban a 2009/28/EK irányelvben szereplő fogalommeghatározással, mely egyértelműen megjelöli a villamos energia, illetve hűtési-fűtési szektort a folyékony bio-energiahordozók vonatkozásában.*

1. A tervezet korábbi változatában, az 1. § 24. pontban szereplő „üzemanyag” definíció módosítása.

*Indokolás: az észrevétel tárgytalanná vált tekintettel, hogy a szóban forgó fogalommeghatározás a későbbiek során törlésre került.*

**II.) Magyar Villamos Művek (MvM) Zrt.**

A tervezet rendelkezéseihez összesen nyolc pontosító jellegű javaslatot adott az MvM Zrt. Ezek zöme ahhoz a koncepcióhoz kapcsolódott, hogy a tervezetben a villamos energia, mint energiaforrás és az üzemanyag definíciója egyértelműben szétválasztásra kerüljön. A módosító javaslatok tartalma:

1. A VET hatálya alá tartozó villamos energia és a jelenlegi törvénytervezet 1. § 2. pontjában szereplő „alternatív üzemanyag” definíciójában említett villamos energia közötti különbség hangsúlyosabb szövegezése.

*Indokolás: a módosító javaslat nem került elfogadásra arra tekintettel, hogy álláspontunk szerint ez esetben is szükséges az érintett irányelvhez (az alternatív üzemanyagok infrastruktúrájának kiépítéséről 2014/94/EU irányelv) való megfelelés megteremtése. Véleményünk szerint a felvetett aggályok alaptalanok, hiszen a hazai szabályozás más jogszabályai az esetleges különbségeket megfelelően rendezik (pl: jövedéki adóról szóló 2016. évi LXVIII. törvény)*

1. Új definíció rögzítése „energiaforrás” néven annak érdekében, hogy a villamos energia, mint energiaforrás és az üzemanyag definíciója egyértelműen szétválasztásra kerüljön.

*Indokolás: a módosító javaslat nem került elfogadásra (lásd: 1. pontban szereplő indokolás).*

1. Az 1. § 2. pontjában szereplő „alternatív üzemanyag” definíció általánosabb jellegű megfogalmazása.

*Indokolás: a módosító javaslat nem került elfogadásra arra tekintettel, hogy a definíció rögzítése során a 2014/94/EU irányelvben szereplő meghatározás pontos átvételét tartottuk szakmailag indokoltnak.*

1. Az 1. § 9. pontban rögzített folyékony bio-energiahordozó definíciójából a villamos energia szektorra való utalás törlése.

*Indokolás: a módosító javaslat nem került elfogadásra arra tekintettel, hogy az így kapott definíció nem lenne összhangban a 2009/28/EK irányelvben szereplő fogalommeghatározással, mely egyértelműen megjelöli a villamos energia szektort is a folyékony bio-energiahordozók vonatkozásában.*

1. Az 1. § 18. pontban rögzített „megújuló üzemanyag” definícióból „a közlekedésben felhasznált villamos energia megújuló részének” törlése.

*Indokolás: A javaslat elfogadásra került.*

1. A tervezet 1. § 24. pontban lévő „üzemanyag” definíciójának módosítása.

*Indokolás: az észrevétel tárgytalanná vált tekintettel, hogy a szóban forgó fogalommeghatározás a későbbiek során törlésre került.*

1. A jelenleg hatályos törvény 1. § 13. pontjában definiált „nyilvánvaló hiba” fogalommeghatározás megtartása a módosítás utáni változatban is.

*Indokolás: az észrevétel elfogadásra került, a törvényjavaslat 1. § 25. pontja továbbira is tartalmazza a „nyilvánvaló hiba” fogalommeghatározását.*

1. A tervezetben szereplő 8. § (1) bekezdésében rögzítettekhez rendelkezés nem véleményezhető a kapcsolódó végrehajtási rendelet hiányában.

*Indokolás: a törvény végrehajtását szolgáló, a fenntartható bioüzemanyag-termelés követelményeiről és igazolásáról szóló 343/2010. (XII. 28.) Korm. rendelet jogharmonizációs célú módosítására előterjesztendő tervezete – összhangban a jelen törvénymódosító javaslattal – folyamatban van, és hamarosan társadalmi egyeztetésre kerül.*